पहला काफिला रवाना, एडवाइजरी भी जारी; कीरतपुर साहिब से सफर के लिए अभी कुछ दिन और इंतजार करें
हिमाचल प्रदेश जाने वाले टूरिस्टों के लिए खुशखबरी है। आज मनाली-लेह हाईवे बहाल हो जाएगा। करीब 10 बजे वाहनों का पहला काफिला रवाना होगा।
हिमाचल प्रदेश जाने वाले टूरिस्टों के लिए खुशखबरी है। आज से मनाली-लेह हाईवे बहाल हो गया हे। करीब 10 बजे वाहनों का पहला काफिला रवाना हुआ। वहीं लाहौल स्पीति प्रशासन द्वारा 427 किलोमीटर लंबे मनाली-लेह मार्ग पर सफर को लेकर एडवाजरी भी जारी की गई है।
बारालाचा जिंग-जिंग बार से बर्फ हटाकर सड़क साफ कर दी गई है। फोर बाई फोर गाड़ियां ही सड़क पर सफर करेंगी, लेकिन इनके टायरों पर चेन लगी होगी। सुबह 8.00 बजे से 11.00 बजे के बीच जाने की अनुमति होगी। दारचा- शिंकुला मार्ग पर सुबह 7.00 बजे से 10.30 बजे के बीच जाने की अनुमति होगी।
6 महीने 8 दिन बाद खुली सड़क
सोमवार देर शाम को सीमा सड़क संगठन ने लाहौल-स्पीति प्रशासन को रोड क्लीयरेंस की सूचना दी। प्रशासन ने 16 मई से लाहौल के पटसेउ से आगे लेह तक फोर बाई फोर और चेन वाले वाहनों को जाने की अनुमति दे दी है। शुरुआती दौर में जिला प्रशासन ने स्थानीय लोगों को अनुमति दी है, जबकि पर्यटकों को अभी कुछ दिन तक इंतजार करना होगा। 6 महीने 8 दिन बाद मनाली-लेह मार्ग के पटसेउ से आगे जाने के लिए स्थानीय लोगों को राहत मिली है।
हाईवे बनने से कीरतपुर-मनाली टूर सिर्फ 4 घंटे का होगा
दूसरी बड़ी खबर यह है कि कीरतपुर साहिब से मनाली 4 मार्गीय टनल रूट को लेकर अभी कुछ और इंतजार करना पड़ेगा। इसको लेकर नेशनल हाईवे अथॉरिटी ऑफ इंडिया (NHAI) ने पत्र भी जारी कर दिया है, जिसमें उन्होंने स्पष्ट किया है कि कुल्लू से मनाली तक का मार्ग पूरी तरह साफ हो गया है। कीरतपुर साहिब से सुंदर नगर का प्रमुख रूट 30 जून तक आवागमन के लिए जन समर्पित कर दिया जाएगा।
सुंदर नगर शहर के ट्रैफिक से बचने के लिए उसका बाइपास रूट 13 जून से शुरू हो जाएगा। वहीं दूसरा जटिल मार्ग नेरचौक से पंडोह डैम 30 दिसंबर 2023 तक पूरा हो जाएगा। यह सब कुछ कंप्लीट होने से कीरतपुर साहिब से मनाली का सफर सिर्फ 4 घंटे का रह जाएगा, लेकिन अभी इसके लिए इंतजार करना पड़ेगा।
